《听宝月上人弹桃源春晓》
宋代·刘才邵

桃源晓色春茫茫，花气扑人和露香。翠波溶溶泛晴阳，琼楼半露非烟长。

霓旌鸾佩杂花光，花光深处开琳房。金鲸夭矫写霞浆，云璈清响何琅琅。

绿云不动山苍苍，酒阑月影侵回廊。千年过眼直寻常，蓬莱清浅海上桑。

道人妙手能逢场，朱弦写出水云乡。坐令远意入八荒，泠然风驭随云翔。

仙人迎笑从西厢，颇怪别来尘世忙。飞霞仙衣云锦裳，朝真相与高颉颃。

却笑退之情未忘，生愁冰炭置我肠。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。